L'article 111-2 de la Llei General Pressupostària, aplicable a la Generalitat de Catalunya en virtut de la Disposició transitòria segona de l'Estatut d'Autonomia, determina les formes de pagament de les obligacions que pugui contraure l'Administració Pública.
L'augment constant del volum d'operacions que ha d'assumir el Tresor de la Generalitat i la mateixa estructuració de la Tresoreria General, òrgan dependent de la Direcció General del Tresor i del Patrimoni, juntament amb la manca de normes que regulin el procediment de pagament, fan necessària la normativització provisional del sistema, fins que el Parlament de Catalunya promulgui una llei formal que reguli les matèries compreses en aquesta Ordre.
Atès el que disposa l'article 13 del Reglament de Règim Interior, i a proposta de la Direcció General del Tresor i del Patrimoni i de la Intervenció General,
Expedició de manaments de pagament (documents comptables OP i ADOP)
Article primer.- 1.Tots els manaments que s'expedeixin per al pagament d'obligacions amb càrrec al Tresor de la Generalitat es lliuraran, llevat del que disposa aquesta Ordre, a favor del creditor directe, entenent com a tal la persona física o jurídica amb qui es va contractar l'obra, adquisició, subministrament o prestació del servei, o amb qui va ésser contreta l'obligació.
A més de les dades del creditor, es consignaran totes les dades que constin en el document comptable que es tramita.
Quan el creditor hagués endossat la certificació, compte o títol que representi un crèdit contra el Tresor de la Generalitat, el manament de pagament haurà d'ésser expedit a favor de l'endossatari, indicant també el nom de l'endossant.
La presa de raó haurà de constar en el document justificatiu del crèdit.
2.Els manaments s'expediran, quan les Caixes Secundàries entrin en funcionament a favor de les habilitacions dels Departaments o de les esmentades Caixes Secundàries, que actuaran com a intermediàries per al seu lliurament posterior als creditors, en els següents casos:
a)Retribucions al personal en actiu al servei de l'Administració de la Generalitat.
b)Fons lliurats "a justificar".
c)Altres atencions que autoritzi expressament la Direcció General del Tresor i del Patrimoni.
3.Els manaments de pagament expedits es justificaran tal com determina l'Ordre del Departament d'Economia i Finances de 24 de novembre de 1980.
Article segon.- El pagament dels manaments s'efectuarà per algun dels mitjans que s'esmenten tot seguit:
b)Mitjançant taló contra compte corrent del Tresor de la Generalitat.
c)Per formalització a altres conceptes del Pressupost o d'operacions del Tresor de Valors Extrapressupostaris.
Article tercer.- 1.Es faran efectius per transferència bancària:
a)Els manaments per atendre el pagament de les retribucions del personal en actiu de l'Administració de la Generalitat.
b)Tota la resta de pagaments en ferm o a justificar a favor dels Habilitats dels Departaments, dispositaris de Caixes Secundàries.
c)Els pagaments a creditors particulars que així ho sol·licitin.
2.L'import líquid dels manaments es transferirà:
a)Als comptes oberts a favor de les habilitacions respectives en el Banc d'Espanya i Entitats de Crèdit inscrites en el Registre de Bancs i Banquers, Caixa Postal d'Estalvis i Caixes d'Estalvis integrades en la Confederació de Caixes d'Estalvis, per als pagaments a què es refereix l'apartat a) de l'article anterior.
b)Als comptes corrents que, d'acord amb aquesta Ordre, tenen oberts en el Banc d'Espanya, a l'agrupació de "Fons en ferm" o "Fons a justificar", els preceptors a què es refereix l'apartat b) de l'article anterior.
c)Als comptes corrents assenyalats pels creditors particulars que s'hagin acollit a aquest procediment, els quals comptes hauran d'ésser oberts, necessàriament a nom de la persona o entitat a favor de la qual s'hagi expedit el manament, en alguna de les entitats financeres assenyalades en l'apartat a).
Les peticions de transferències, les formularà el creditor o el seu representant o apoderat degudament acreditat, i hauran d'anar acompanyades d'escrit o certificació del Banc o Caixa d'Estalvis confirmant l'existència del compte a favor del titular del dret.
L'acreditació d'apoderament es justificarà una sola vegada, presentant el corresponent poder degudament bastanejat pel Gabinet Jurídic Central.
Els documents esmentats hauran de presentar-se a la Tresoreria General de la Generalitat perquè aquesta els cursi als serveis corresponents.
Els creditors particulars, o llurs apoderats, podran sol·licitar de la Tresoreria General, en qualsevol moment l'anul·lació o modificació del procediment a què estiguin acollits.
Article quart.- 1.S'efectuarà el pagament mitjançant taló nominal contra el compte corrent del Tresor de la Generalitat.
a)Als creditors particulars que no hagin optat pel procediment de transferència bancària.
b)En el supòsit que, pel caràcter ocasional o l'especial naturalesa de les obligacions o la urgència amb què hagi d'efectuar-se el pagament, ho autoritzi expressament la Direcció General del Tresor i del Patrimoni.
2.La utilització del taló com a mitjà de pagament requerirà la presència física, a les Caixes del Tresor, del creditor, del seu representant o de persona autoritzada, que signarà el rebut en el manament de pagament, prèvia identificació davant les Dipositaries de la Tresoreria General.
Si els perceptors no sabessin o no poguessin signar, a prec de l'interessat, i en presència seva i del Dipositari que porti a l'efecte el pagament, ho faran dos testimonis que no es trobin adscrits a la Tresoreria General, i s'anotaran en el manament les dades del document nacional d'identitat de l'interessat i dels signants.
Pagaments en la Tresoreria General i, quan s'escaigui, en les Caixes Secundàries.
Article cinquè.- 1.En els casos de manaments de pagament l'import líquid dels quals es satisfaci totalment o parcialment mitjançant taló contra compte corrent del Tresor de la Generalitat, s'expedirà nota d'assenyalament del dia del pagament, que es remetrà a l'interessat conjuntament amb la còpia del document comptable.
2.La Tresoreria General confeccionarà la llista per triplicat de tots els manaments de pagament que es liquidin per transferència.
En aquesta llista es farà constar la data d'efectivitat de les transferències, que serà la mateixa per a tots els manaments que comprengui i l'import total com a l'última partida.
Es cursaran exemplars de la llista a l'entitat financera que hagi d'efectuar les transferències, la qual procedirà a subscriure la diligència d'haver complimentat les transferències.
El document original s'unirà al compte de Tresoreria, que es remetrà a la Sindicatura de Comptes i al Tribunal de Comptes, com a justificació del pagament dels manaments que comprengui.
El Dipositari formularà sobre el manament de pagament la diligència d'haver-se complimentat la transferència i la subscriurà.
Els altres exemplars de la llista simple es cursaran a la Intervenció General i Delegada, a la Direcció General del Tresor i del Patrimoni (Ordenació Central de Pagaments i Ingressos) i a les Oficines que els necessitin.
3.Es notificarà individualment a cada perceptor la transferència cursada, amb indicació de la data de transferència i se li remetrà el document comptable en què constin els descomptes aplicats, si s'escau, documents que servirà de carta de pagament.
4.Les entitats financeres acreditaran immediatament en els comptes corrents dels beneficiaris les quantitats transferides pel Tresor de la Generalitat.
Si un Banc o Caixa d'Estalvis no pogués complimentar un abonament dins el termini de deu dies naturals següents a la comunicació, farà una transferència de retrocessió a favor del compte de la Generalitat en l'entitat financera ordenant de la transferència, i comunicarà tal circumstància a la Tresoreria General, acompanyant còpia de la transferència de la retrocessió.
Aquestes quantitats s'aplicaran provisionalment al concepte Creditors-Dipòsit de diversos, i transcorregut tres mesos del seu ingrés sense haver-se esmenat els defectes que van impedir la realització de la transferència, s'aplicaran al Pressupost d'Ingressos com a reintegrament o al concepte d'operacions del Tresor que procedeixi.
En cas de no produir-se una comunicació de retrocessió d'una transferència, el pagament s'entendrà complimentat en els seus propis terminis.
5.Els manaments de pagament que s'hagin de satisfer íntegrament mitjançant formalització a altres conceptes del Pressupost o Operacions del Tresor, s'acompanyaran dels manaments d'ingrés aplicats als conceptes que procedeixin.
Impostos i comissions bancàries
Article sisè.- 1.Les transferències s'efectuaran per l'import que resulti de deduir els Tributs a retenir, que s'aplicaran diàriament "en formalització"; la Dipositaria de Tresoreria General en donarà nota a la Intervenció Delegada.
2.Tota mena de despeses, comissions bancàries o impostos derivats de les transferències seran a càrrec dels perceptors.
Responsabilitat de l'Administració de la Generalitat
Article setè.- L'Administració de la Generalitat queda exempta de tota responsabilitat davant el creditor pels retards o errors que es pugui produir en els tràmits de transferència, sempre que la documentació de les transferències es refereixi als comptes corrents assenyalats per l'interessat i s'hagi formalitzat dins les normes de la present Ordre.
Poders notarials per al cobrament dels manaments
Article vuitè.- 1.Tota persona creditora, per qualsevol concepte, podrà percebre els seus crèdits per mitjà de representants autoritzats, mitjançant poder suficient atorgat legalment davant Notari, bastantejat pel Gabinet Jurídic Central de la Generalitat.
2.Els creditors que no ho siguin per propi dret, sinó com a causa-havents d'altres, acreditaran el seu títol en l'oficina de la Dipositaria de la Tresoreria General presentant a aquest efecte la documentació corresponent, que haurà d'ésser bastantejada pel Gabinet Jurídic Central.
Article novè.- 1.Tota persona creditora del Tresor de la Generalitat per quantitats inferiors a 10000 pessetes podrà subscriure "autorització administrativa" a favor d'una tercera persona per al cobrament dels seus crèdits.
2.L'autorització administrativa serà estesa segons el model que s'adjunta a l'annex 2 d'aquesta Ordre, i es presentarà per exemplar duplicat davant l'Interventor a la Direcció General del Tresor i del Patrimoni (Ordenació Central de Pagaments i Ingressos), acompanyada del Document Nacional d'Identitat de l'autoritzant i de l'autoritzat.
L'Interventor, sota la seva responsabilitat, procedirà a la identificació documental, que farà constar en la diligència, signarà al peu d'ambdós exemplars i hi estamparà el segell de la dependència.
La identificació de la persona autoritzada correspondrà efectuar-la, en tot cas, a la Dipositaria de la Tresoreria General.
3.Quan l'interessat resideixi en una localitat on no existeixi Caixa Secundària, o la seva residència fos diferent de la de la Caixa Central, podrà presentar-se davant el secretari de l'Ajuntament respectiu, el qual diligenciarà els documents amb iguals formalitats que les assenyalades en el número anterior, autoritzades amb el vist-i-plau de l'alcalde.
4.No s'exigirà el bastanteig de les autoritzacions a què es refereix aquest epígraf.
5.Els Dipositaris que efectuiïn els pagaments uniran l'original de l'autorització administrativa als manaments, comptes, nòmines o documents que acreditin el pagament.
6.Quan l'autorització serveixi per a la percepció de diverses quantitats successives, s'unirà l'exemplar original al primer manament i en els següents s'estendrà una nota indicant el número i data d'aquell al qual fou unida l'autorització.
Primera.- Els caps dels Serveis Territorials als quals actualment s'expedeixin Manaments de Pagament "a justificar" pels serveis transferits, tindran la consideració d'Habilitats de Departament fins que no es creïn les Caixes Secundàries.
Segona.- Mentre no es produeixi a mecanitzar els pagaments de les obligacions del Tresor de la Generalitat, els creditors particulars que s'acullin al sistema de transferència hauran d'omplir el documents establert en el model de l'annex 1 d'aquesta Ordre i hauran de fer constar en cada factura les seves dades de transferència, que hauran de coincidir amb les de la petició original.
Primera.- S'autoritza la Direcció General del Tresor i del Patrimoni i la Intervenció General per dictar les normes complementàries que requereixi l'execució d'aquesta Ordre.
Segona.- Aquesta Ordre entrarà en vigor el mateix dia de la seva publicació al Diari Oficial de la Generalitat.
Barcelona, 4 de desembre de 1980
(Vegeu annex a les pàgines 179 i 180 del DOGC núm. 114, de 4 de març de 1981)